次韵棠美述志
作者：晁補之
朝代：宋

paragraphs: 仲子甘心織屨避萬鍾，淵明不肯折腰爲五斗。
一年鴻雁識來往，終日沐猴何去取。
甥詩意慕兩君閑，讀書要在存心久。
平生所談性命奧，長棄不憂金石朽。
我今頗習鶖子定，猶復晨朝怖頭走。
刳心先擬謝聲名，不作羊鄒悽峴首。
雲梯雨矢集無方，我已心灰同墨守。
恐甥自是禹門鱗，未可潛逃入吾藪。
琢磨晚覺孟光賢，畏我放言時被肘。
甥能鋤我青門瓜，正午時來休老手。